b'\n_START_ARTICLE_\nSeljanka\n_START_PARAGRAPH_\nSeljanka (ven. \xd1\x81\xd0\xb5\xd0\xbb\xd1\x8f\xcc\x81\xd0\xbd\xd0\xba\xd0\xb0), my\xc3\xb6s soljanka (ven. \xd1\x81\xd0\xbe\xd0\xbb\xd1\x8f\xcc\x81\xd0\xbd\xd0\xba\xd0\xb0), on ven\xc3\xa4l\xc3\xa4inen keitto. Keitto miellet\xc3\xa4\xc3\xa4n Suomessa usein kalakeitoksi marsalkka Mannerheimin mieliruokiin kuuluneen kalaseljankan mukaan, mutta sen voi tehd\xc3\xa4 my\xc3\xb6s lihasta, sienist\xc3\xa4, kuten tateista ja herkkusienist\xc3\xa4, tai makkarasta. Keitto maustetaan tomaattimurskalla. Siihen lis\xc3\xa4t\xc3\xa4\xc3\xa4n happamuutta ja suolaa maustekurkun tai sienien s\xc3\xa4il\xc3\xb6nt\xc3\xa4liemell\xc3\xa4, hapankaalilla, kapriksella, oliiveilla tai sitruunalla. Valmiiseen keittoon voidaan lis\xc3\xa4t\xc3\xa4 my\xc3\xb6s smetanaa._NEWLINE_Soljanka on keiton nimen vanhempi muoto, joka on luultavasti muodostettu suolaa merkitsev\xc3\xa4st\xc3\xa4 sanasta sol. 1700-luvulla Pietarin hienosto alkoi kutsua keittoa seljankaksi sanan selski, \'maalainen\' mukaan. "Moskovan soljanka" on toinen ruoka: se tarkoittaa kalapannua, joka on kypsytetty haudutetun kaalin kanssa.'